**Natura 2000 teritorijas līmeņa biotopu aizsardzības mērķu noteikšanas pamatojums**

|  |  |
| --- | --- |
| **Natura 2000 teritorijas kods** | **LV0513900** |
| **Natura 2000 teritorijas nosaukums** | **Kadiķu nora** |
| **ES nozīmes biotopi,**  t. sk. potenciālie ES nozīmes biotopi | *5130 Kadiķu audzes zālājos un virsājos* |
| **Eksperte** | Baiba Galniece, Agnese Priede (zālāji un krūmāji) |
| **Darba pabeigšanas datums** | 10.01.2024. |

|  |
| --- |
| ***Zālāji un krūmāji*** |
| **5130**:dabā šis biotops vairs nav konstatējams, sastopamas tikai fragmentāras kadiķu audžu “paliekas”. Dabiskās sukcesijas, apsaimniekošanas trūkuma, nepiemērotas apsaimniekošanas un citu faktoru dēļ kadiķu audzes “Kadiķu norā” ir izzudušas. Dabas aizsardzības plānā (2005. gads) norādīts, ka kadiķu kalšanu izraisījusi arī sēne un masveida briežu uzbrukums kadiķiem, kas ietekmējis kadiķu vitalitāti un reģenerāciju. Pēc tā var secināt, ka jau Natura 2000 izveides brīdī kadiķu audze bija kritiskā stāvoklī. Visa lieguma teritorija ir aizaugusi ar mežu (aizaugums ir lielāks par 75 %), un tajā nav sastopamas ne zālāju, ne kadiķu audzēm raksturīgās sugas, ne citas ES nozīmes vai īpaši aizsargājamas sugas (Vilks, 2014; DDPS “Ozols”).  Kadiķu audžu atjaunošana šajā teritorijā tehniski ir iespējama. Tomēr, izvērtējot paredzamo ieguldījumu samēru pret paredzamo rezultātu (apauguma novākšana, visticamāk, nepieciešama kadiķu stādīšana, regulāra pļaušana vai noganīšana, pasargājot no nopļaušanas un nograušanas jaunos kadiķus u. c.) un rezultātu ilgtspēju, tajā ietverot arī apsaimniekošanas grūtības pēc biotopa sākotnējas atjaunošanas, šīs Natura 2000 teritorijas statusa saglabāšana nav lietderīga. Ieteicams Natura 2000 un dabas lieguma statusu atcelt un veidot jaunu īpaši aizsargājamu dabas teritoriju vai paplašināt pašreizējo citu teritoriju līdzvērtīgā platībā citur vai vietā, kur ar samērīgiem līdzekļiem var izveidot kadiķu audzi jaunā vietā. Plašāks teritorijas problēmu apskats pieejams Natura 2000 aizsardzības un apsaimniekošanas programmā (Ikauniece u. c. (red.), 2017, 235.–236. lpp.).  Pašlaik 5130 biotopa platības mērķis šajā teritorijā nav noteikts augšminēto iemeslu dēļ. Ja nav iespējams atcelt īpaši aizsargājamas teritorijas un Natura 2000 statusu, tad jāatjauno kadiķu audzes un jānodrošina to regulāra pļaušana vai noganīšana. |