**Natura 2000 teritorijas līmeņa biotopu aizsardzības mērķu noteikšanas pamatojums**

|  |  |
| --- | --- |
| **Natura 2000 teritorijas kods** | **LV0304200** |
| **Natura 2000 teritorijas nosaukums** | **Kuja** |
| **ES nozīmes biotopi,**  t. sk. potenciālie ES nozīmes biotopi | *3150 Eitrofi ezeri ar iegrimušo ūdensaugu un peldaugu augāju*  *3260 Upju straujteces un dabiski upju posmi*  *6210 Sausi zālāji kaļķainās augsnēs*  *6230\* Vilkakūlas zālāji (tukšaiņu zālāji)*  *6270\* Sugām bagātas ganības un ganītas pļavas*  *6410 Mitri zālāji periodiski izžūstošās augsnēs*  *6430 Eitrofas augsto lakstaugu audzes*  *6450 Palieņu zālāji*  *6510 Mēreni mitras pļavas*  *6530\* Parkveida pļavas un ganības*  *9010\* Veci vai dabiski boreāli meži*  *9020\* Veci jaukti platlapju meži*  *9050 Lakstaugiem bagāti egļu meži*  *9080\* Staignāju meži*  *91D0\* Purvaini meži*  *91E0\* Aluviāli meži (aluviāli krastmalu un palieņu meži)* |
| **Ekspertes** | Lauma Vizule-Kahovska (saldūdeņi)  Kristīne Daudziņa (zālāji un krūmāji)  Sandra Ikauniece (meži) |
| **Darba pabeigšanas datums** | 21.04.2023. |

|  |
| --- |
| ***Saldūdeņi*** |
| **3150**: biotopa mērķplatība ir vienāda ar pašreizējo. **3260**: biotopa mērķplatība ir lielāka par pašreizējo.Kujas upe dabas parka robežās ir pārveidota visā tās garumā. Daļa upes ir dabiskojusies un atzīta par ES nozīmes biotopu, bet daļa atbilst potenciālam ES nozīmes biotopam *3260 Upju straujteces un dabiski upju posmi* (2. variantam, jo upes kritums šajā posmā ir 1 m/km, 0,4 m/km, 0,4 m/km, 1,1 m/km un 0,8 m/km). Kujas upes dabiskas gultnes un hidroloģiskā režīma atjaunošana būtu uzskatāma par labvēlīgu ne tikai saldūdeņu biotopiem, bet arī ES nozīmes biotopa *6450 Palieņu zālāji* un *91E0\* Aluviāli meži* saglabāšanā, jo tiem būtisks ir dabisks palu režīms un palienes sezonāla applūšana. Tādēļ pārveidotais Kujas upes posms no dabas parka robežas līdz ES nozīmes biotopa posmam iekļauts mērķplatībā kā potenciāls ES nozīmes biotops. Pārējās dabas parkā ietilpstošās upes – Upsts, Padauklis un Alksnas grāvis – netiek iekļautas mērķplatībā kā potenciāli ES nozīmes biotopi, ņemot vērā to hidromorfoloģiskos parametrus un zemo dabiskošanās potenciālu. |

|  |
| --- |
| ***Zālāji un krūmāji*** |
| **6120\***: biotopa mērķplatība ir vienāda ar pašreizējo. Šī un pārējo zālāju biotopu mērķplatību noteikšanā izmantoti vispārīgi apsvērumi (skatīt 3.1.1.3. nod.).  **6210**: biotopa mērķplatība ir lielāka par pašreizējo.  **6230\***: biotopa mērķplatība ir vienāda ar pašreizējo.  **6270\***: biotopa mērķplatība ir lielāka par pašreizējo.  Atsaucoties uz projekta “Zālāju atjaunošana un to dažādas izmantošanas veicināšana” (LIFE16NAT/LV/262, GrassLIFE, 2017.–2023. gads) datiem, zemnieku saimniecībā “Kalna Rubeņi” ir veikta ne tikai ES nozīmes aizsargājamo zālāju biotopu atjaunošana, bet arī potenciāla zālāja biotopa atjaunošana, kas vēl nesasniedz minimālās prasības, lai reģistrētu kā ES nozīmes zālāju biotopu, bet ir ļoti labas iespējas salīdzinoši īsā laikā par tādu kļūt.  Mērķplatībā ietvertas arī projekta GrassLIFE2 “Eiropas Savienības nozīmes prioritāro zālāju biotopu atjaunošana un to dažādas izmantošanas veicināšana” (101073829/LIFE21NAT/LV/GrassLIFE2, 2023.-2028. gads) 6270\* atjaunojamās platības, kuras šobrīd neatbilst minimālām ES nozīmes zālāju biotopu prasībām.  **6410**: biotopa mērķplatība ir lielāka par pašreizējo.  **6430**: biotopa mērķplatība ir vienāda ar pašreizējo.  **6450**: biotopa mērķplatība ir lielāka par pašreizējo.  **6510**: biotopa mērķplatība ir lielāka par pašreizējo.  **6530\***: biotopa mērķplatība ir vienāda ar pašreizējo. |

|  |
| --- |
| ***Meži*** |
| **9010\***: biotopa mērķplatība ir lielāka par pašreizējo. Šī un pārējo mežu biotopu mērķplatību noteikšanā izmantoti vispārīgi apsvērumi (skatīt 3.1.1.6. nod.).  **9020\***: biotopa mērķplatība ir lielāka par pašreizējo.  Papildus potenciālajām biotopa 9020\* platībām jāņem vērā, ka dabas parka teritorijā pēc MVR datiem ir sastopamas arī vidēja vecuma mežaudzes, kurās kokaudzes sastāvā ir atzīmētas liepas, bet šie nogabali ir pārāk jauni, un tāpēc kā potenciāli 9020\* biotopi nav iekļauti mērķplatībā. Tomēr tālākā nākotnē biotopa platība varētu būt vēl lielāka nekā pašlaik noteiktajā mērķplatībā – ar nosacījumu, ja šajos meža nogabalos netiek veiktas intensīvas kopšanas cirtes.  **9050**: biotopa mērķplatība ir lielāka par pašreizējo.  Papildus potenciālajām biotopa 9050 platībām jāņem vērā, ka pēc MVR datiem dabas parkā ir daudz vidēja vecuma meža nogabalu, kuros kokaudzes sastāvs ir atbilstošs (sastāvā ir egles) un augšanas apstākļu tips ir platlapju ārenis (Ap) vai gārša (Gr), bet 20–30 gadu laikā tās nebūs sasniegušas minimālos kritērijus, tāpēc pašlaik nav iekļautas mērķplatībā kā potenciāli 9050 biotopi. Toties tālākā nākotnē biotopa platība varētu būt vēl lielāka nekā pašlaik noteiktajā mērķplatībā – ar nosacījumu, ja šajos nogabalos netiek veiktas intensīvas kopšanas cirtes.  **9080\***: biotopa mērķplatība ir vienāda ar pašreizējo.  **91D0\***: biotopa mērķplatība ir vienāda ar pašreizējo.  **91E0\***: biotopa mērķplatība ir vienāda ar pašreizējo. |